धमाकों से लगा सुरक्षा तंत्र पर धब्बा : चिदंबरम  
गृहमंत्री ने अफगानिस्तान−पाकिस्तान बॉडर को आतंकवाद का केंद्र बताते हुए कहा कि पाकिस्तान में जो आतंकी गुट हैं, वे भारत को निशाना बना रहे हैं।
गृहमंत्री पी चिदंबरम ने माना है कि पिछले दो महीने में मुंबई और दिल्ली में हुए धमाके सुरक्षा एजेंसियों पर धब्बा हैं। दिल्ली में राज्यों के पुलिस प्रमुखों के सम्मेलन में गृहमंत्री ने यह भी कहा कि कोई भी मुल्क इस खतरे से बच नहीं पाया है।  उन्होंने अफगानिस्तान−पाकिस्तान बॉडर को आतंकवाद का केंद्र बताते हुए कहा कि पाकिस्तान में जो आतंकी गुट हैं, वे भारत को निशाना बना रहे हैं। चिदंबरम ने कहा कि भारत में जो आतंकी मॉडूल्स हैं, वे कट्टरपंथी गुटों को अपनी ओर खींच रहे हैं, लेकिन सरकार हर खतरे से निपटने के लिए तैयार है।  नक्सलवाद की चर्चा करते हुए गृहमंत्री ने कहा कि ये देश का सबसे हिंसक आंदोलन है। उन्होंने कहा कि बिहार, झारखंड, उड़ीसा और महाराष्ट्र में हिंसा में कोई कमी नहीं आई है।